

*დოკუმენტი დამტკიცებულია უნივერსიტეტის რექტორის 2020 წლის 19 მარტის №79 ბრძანებით*

*დოკუმენტში ცვლილებები განხორციელდა უნივერსიტეტის რექტორის 2020 წლის 21 ივლისის № 192 და 2020 წლის 21 ოქტომბრის №301, 2020 წლის 31 დეკემბრის №375, 2022 წლის 31 მაისის №117809, 2022 წლის 29 ნოემბრის № 139470 , 2023 წლის 31 მარტის № 10375, 2025 წლის 21 მარტის №17453 ბრძანებებით*

**შპს ევროპის უნივერსიტეტის**

**შინაგანაწესი**

2020 წელი



# **მუხლი 1. ზოგადი დებულებები**

1. შპს ევროპის უნივერსიტეტის შინაგანაწესი (შემდგომში – „შინაგანაწესი”) შემუშავებულია საქართველოს მოქმედი კანონმდებლობის მოთხოვნათა შესაბამისად და ვრცელდება შპს ევროპის უნივერსიტეტის (შემდგომში – „უნივერსიტეტი”) აკადემიურ, სამეცნიერო, მოწვეულ, ადმინისტრაციულ და დამხმარე პერსონალზე.

2. შინაგანაწესის მიზნებია:

ა) დასაქმებულისათვის დაკისრებული ფუნქციების სრულყოფილად განხორციელებაში ხელშეწყობა;

ბ) შრომის დისციპლინის დაცვის უზრუნველყოფა;

გ) თანამშრომელთა შრომისადმი კეთილსინდისიერი დამოკიდებულების დამკვიდრება;

დ) სამუშაო დროის რაციონალური გამოყენება;

ე) სამსახურებრივ მოვალეობათა შესრულების ეფექტიანობის ზრდა.

3. შინაგანაწესით განისაზღვრება:

ა) სამუშაო დრო და შესვენების დრო;

ბ) ზეგანაკვეთური სამუშაოს ანაზღაურების წესი;

გ) ხელფასის და სამივლინებო თანხის გაცემის წესი;

დ) დასაქმებულთა მიერ შვებულების გამოყენების წესი და პირობები;

ე) დასაქმებულთა მივლინების გაფორმების წესი;

ვ) დასაქმებულთა მიერ სამსახურში არყოფნის შეტყობინების წესი;

ზ) უნივერსიტეტის ძირითადი უფლებები და ვალდებულებები;

თ) დასაქმებულთა უფლებები და ვალდებულებები;

ი) შრომის დაცვისა და ხანძარსაწინააღმდეგო უსაფრთხოების ზოგადი ინსტრუქციები;

კ) დასაქმებულის პასუხისმგებლობა უნივერსიტეტის ბალანსზე რიცხულ მატერიალურ ფასეულობებთან დაკავშირებით;

ლ) დასაქმებულთა წახალისების სახეები და მათი გამოყენების წესი;

მ) დისციპლინური პასუხისმგებლობის გამოყენების წესი და პროცედურა;

ნ) დასაქმებულთა სამსახურიდან გათავისუფლების წესი;

ო) დასაქმებულთა შორის კომუნიკაციის წესი;

პ) კონფიდენციალური ინფორმაციის დაცვის საკითხები;

ჟ) კომუნიკაცია მასმედიასთან.

# **მუხლი 2. შრომითი ურთიერთობის პრინციპები და დისკრიმინაციის ცნება**

1. უნივერსიტეტში შრომითი ურთიერთობები ეფუძნება უნივერსიტეტისა და დასაქმებულის თანასწორობის, ურთიერთპატივისცემის, კეთილსინდისიერებისა და კოლეგიალობის პრინციპებს. შრომით და წინასახელშეკრულებო ურთიერთობებში, მათ შორის, ვაკანსიის შესახებ განცხადების გამოქვეყნებისას და შერჩევის ეტაპზე, აკრძალულია ნებისმიერი სახის დისკრიმინაცია, განზრახ ან გაუფრთხილებლობით პირის განსხვავება ან გამორიცხვა ან მისთვის უპირატესობის მინიჭება რასის, კანის ფერის, ენის, ეთნიკური ან სოციალური კუთვნილების, ეროვნების, წარმოშობის, ქონებრივი ან წოდებრივი მდგომარეობის, შრომითი ხელშეკრულების სტატუსის, საცხოვრებელი ადგილის, ასაკის, სქესის, სექსუალური ორიენტაციის, შეზღუდული შესაძლებლობის, ჯანმრთელობის მდგომარეობის, რელიგიური, საზოგადოებრივი, პოლიტიკური ან სხვა გაერთიანებისადმი (მათ შორის, პროფესიული კავშირისადმი) კუთვნილების, ოჯახური მდგომარეობის, პოლიტიკური ან სხვა შეხედულების გამო ან სხვა ნიშნით, რომელიც მიზნად ისახავს ან იწვევს დასაქმებასა და პროფესიულ საქმიანობაში თანაბარი შესაძლებლობის ან მოპყრობის უარყოფას ან ხელყოფას.

2. პირდაპირია დისკრიმინაცია, როდესაც ამ მუხლის პირველი პუნქტით გათვალისწინებული რომელიმე ნიშნის გამო პირის მიმართ ხორციელდება არათანაბარი მოპყრობა სხვა პირთან შედარებით, რომელიც იმავე ან მსგავს მდგომარეობაში არის, იყო ან შეიძლებოდა ყოფილიყო უფრო ხელსაყრელი მოპყრობის ობიექტი.

3. ირიბია დისკრიმინაცია, როდესაც ნეიტრალური დებულება, კრიტერიუმი ან პრაქტიკა ამ მუხლის პირველი პუნქტით გათვალისწინებული რომელიმე ნიშნის გამო პირს სხვა პირთან შედარებით არახელსაყრელ მდგომარეობაში აყენებს, გარდა იმ შემთხვევისა, როდესაც ასეთი დებულება, კრიტერიუმი ან პრაქტიკა ობიექტურად არის გამართლებული კანონიერი მიზნით და გამოყენებული საშუალებები ამ მიზნის მისაღწევად აუცილებელი და თანაზომიერია.

4. სამუშაო ადგილზე შევიწროება (მათ შორის, სექსუალური შევიწროება) არის დისკრიმინაციის ფორმა, კერძოდ, პირის მიმართ ამ მუხლის პირველი პუნქტით გათვალისწინებული რომელიმე ნიშნით განპირობებული არასასურველი ქცევა, რომელიც მიზნად ისახავს ან იწვევს მისი ღირსების შელახვას და მისთვის დამაშინებელი, მტრული, დამამცირებელი, ღირსების შემლახველი ან შეურაცხმყოფელი გარემოს შექმნას.

5. აკრძალულია დასაქმებულისთვის შრომითი ხელშეკრულების შეწყვეტა ან/და დასაქმებულის მიმართ ნებისმიერი სახის უარყოფითი მოპყრობა და მასზე ზემოქმედება იმის გამო, რომ დასაქმებულმა დისკრიმინაციისგან დასაცავად განცხადებით ან საჩივრით მიმართა შესაბამის ორგანოს ან ითანამშრომლა მასთან.

6. დამსაქმებელი ვალდებულია ქალი და მამაკაცი დასაქმებულების მიერ თანაბარი სამუშაოს შესრულების შემთხვევაში უზრუნველყოს მათთვის თანაბარი შრომის ანაზღაურების გადახდა.

**მუხლი 3. სამუშაო დრო და შესვენების დრო**

1. სამუშაო დრო წარმოადგენს პერიოდს, რომლის განმავლობაშიც დასაქმებული ვალდებულია განახორციელოს მისი სამსახურებრივი მოვალეობა.

2. სამუშაოს დაწყებისა და დასრულების დრო განსხვავდება დასაქმებულის კონკრეტული პოზიციისადმი შრომითი ხელშეკრულებით განსაზღვრული მოთხოვნების შესაბამისად. სამუშაო საათების რაოდენობა კვირის განმავლობაში არ აღემატება 40 საათს.

3. სამუშაო დრო ადმინისტრაციული/დამხმარე პერსონალისთვის განისაზღვრება ორშაბათიდან - პარასკევის ჩათვლით, დილის 10:00 სთ-დან 19:00 საათის ჩათვლით. გარდა შემდეგი დასაქმებულებისა:

* ბიბლიოთეკის პერსონალი;
* ექთანი;
* ინფორმაციული ტექნოლოგიების სამსახურის პერსონალი;
* შესყიდვებისა და მატერიალურ-ტექნიკური უზრუნველყოფის სამსახურის პერსონალი;
* სასწავლო პროცესის მართვის მენეჯერები;
* საქმისწარმოების სამსახურის პერსონალი;

4. ბიბლიოთეკის პერსონალის სამუშაო დრო თბილისში, გურამიშვილის გამზ. 76 - ში, გივი ჟვანის ქ. 17-ში და გ. ჟვანიას ქ. 15-ში მდებარე შენობებში, ორშაბათიდან - შაბათის ჩათვლით განისაზღვრება დღის განმავლობაში ორ ცვლად დილის 10:00 სთ-დან 20:00 საათის ჩათვლით:

ა) პირველი ცვლა დილის 10:00 სთ-დან 17:00 საათის ჩათვლით;

ბ) მეორე ცვლა 13:00 სთ-დან 20:00 საათის ჩათვლით;

41. ბიბლიოთეკის პერსონალის სამუშაო დრო თბილისში, სარაჯიშვილის ქ. 17-ში მდებარე შენობაში, ორშაბათიდან - შაბათის ჩათვლით განისაზღვრება დღის განმავლობაში სამ ცვლად დილის 10:00 სთ-დან 23:00 საათის ჩათვლით:

ა) პირველი ცვლა დილის 10:00 სთ-დან 17:00 საათის ჩათვლით;

ბ) მეორე ცვლა 13:00 სთ-დან 20:00 საათის ჩათვლით;

გ) მესამე ცვლა 20:00 დან 23:00 საათის ჩათვლით.

42. ბიბლიოთეკის პერსონალი, სარგებლობს 1 საათიანი შესვენებით დღის განმავლობაში.

5. ინფორმაციული ტექნოლოგიების სამსახურის, შესყიდვებისა და მატერიალურ-ტექნიკური უზრუნველყოფის სამსახურის პერსონალის, სასწავლო პროცესის მართვის მენეჯერების სამუშაო დრო განისაზღვრება ორშაბათიდან-შაბათის ჩათვლით, დილის 10:00 სთ-დან 17:40 საათის ჩათვლით, შესვენების პერიოდი 14:00-15:00 საათი.

6. ექთნის სამუშაო დრო განისაზღვრება ორშაბათიდან-პარასკევის ჩათვლით, დილის 10:00 სთ-დან 18:00 საათის ჩათვლით, ხოლო შაბათ დღეს 10:00-14:00 საათი. თუ დღის მანძილზე სამედიცინო პერსონალის სამუშაო დრო აღემატება 6 საათს ის სარგებლობს 1 საათიანი შესვენებით.

7. საქმისწარმოების სამსახურის სამუშაო დრო (თბილისში, გივი ჟვანიას ქ. 17 - ში მდებარე უნივერსიტეტის კორპუსში და გურამიშვილის გამზ. №76 - ში მდებარე კორპუსში (შემდგომში - „ადმინისტრაციულული კორპუსი“) განისაზღვრება ორშაბათიდან - შაბათის ჩათვლით. საქმისწარმოების სამსახურის პერსონალი მუშაობს კვირაში 5 ან 6 დღე მორიგეობით (კვირაში სამუშაო დატვირთვა არ აღემატება 40 საათს), ხუთ დღიანი გრაფიკის შემთხვევაში სამუშაო დრო განისაზღვრება დილის 10:00 სთ-დან 19:00 საათის ჩათვლით, ხოლო 6 დღიანი გრაფიკის შემთხვეაში დილის 10:00 სთ-დან 17:40 საათის ჩათვლით შესვენების პერიოდი 14:00-15:00 საათი.

8. აკადემიური და მოწვეული პერსონალის სამუშაო დრო განისაზღვრება შესაბამისი საგანმანათლებლო პროგრამის/სასწავლო გეგმით გათვალისწინებული დატვირთვის შესაბამისად. აკადემიური პერსონალის სამუშაო დროს (საათების რაოდენობას) ადგენს უნივერსიტეტის შესაბამისი ფაკულტეტი.

9. დღის განმავლობაში პერსონალისთვის, რომლის სამუშო დროის ხანგრძლივობაც დღის განმავლობაში აღემატება 6 საათს, გარდა აკადემიური და მოწვეული პერსონალისა შესვენებისთვის გამოყოფილია დრო 14:00 სთ-დან 15:00 სთ-მდე.

10. დასაქმებულს, რომელიც მეძუძური ქალია და კვებავს ერთ წლამდე ასაკის ბავშვს, მისი მოთხოვნის საფუძველზე, ეძლევა დამატებითი შესვენება დღეში არანაკლებ 1 საათისა. ბავშვის კვებისათვის შესვენება ითვლება სამუშაო დროში და ანაზღაურდება.

11. დასაქმებულთა სამსახურში გამოცხადება და სამუშაო ადგილის დატოვება ფიქსირდება ელექტრონულ აპარატზე QR code - ის დაფიქსირებით. უნივერსიტეტში შემოსვლის და გასვლის მონიტორინგის უფლებამოსილება ენიჭება სერვისების სამსახურს. ხოლო, ინფორმაციული ტექნოლოგიების სამსახური ამუშავებს დროის აღრიცხვის რეპორტს და ინფორმაციას წარუდგენს ადამინური რესურსების მართვის სამსახურს. დაუშვებელია QR code - ის გადაცემა სხვა თანამშრომლისთვის ან მესამე პირისათვის, ასევე QR code - ის არამართლზომიერად გამოყენება, რაც გულისხმობს QR code - ის დაფიქსირებას სამსახურში ყოფნის დაფიქსირების მიზნით გამოუცხადებლობის ან არ ყოფნის შემთხვევაში

12. სამუშაო დროში არ ითვლება შესვენებისა და დასვენების დრო.

13. სამუშაო დროში ითვლება დრო, როცა დასაქმებული უშუალო ხელმძღვანელთან შეთანხმებით უნივერსიტეტის შენობაში, ან მის გარეთ, ასრულებს სამსახურებრივ მოვალეობას.

14. მხარეთა შეთანხმების საფუძველზე, შრომითი ხელშეკრულების შესაბამისად, შესაძლებელია პერსონალისთვის განისაზღვროს შინაგანაწესით დადგენილი სამუშაო დროისგან განსხვავებული გრაფიკი.

15. ადმინისტრაციულ პერსონალს მისთვის განსაზღვრულ სამუშაო დროის პერიოდში, დამსაქმებლის თანხმობით შესაძლოა მიეცეს საშუალება განახორციელოს აკადემიური საქმიანობა, თუ აღნიშნული საქმიანობის განხორციელება არ აფერხებს მასზე დაკისრებული მოვალეობების ჯეროვან შესრულებას.

# **მუხლი 4. ზეგანაკვეთური სამუშაოს ანაზღაურების წესი**

1. ზეგანაკვეთურ სამუშაოდ მიიჩნევა დასაქმებულის მიერ სამუშაოს შესრულება დროის იმ მონაკვეთში, რომლის ხანგრძლივობა სრულწლოვნისთვის აღემატება კვირაში 40 საათს, ხოლო სრულწლოვანი თანამშრომლების შემთხვევაში, რომელთათვისაც სამუშაო დრო განსაზღვრულია 40 საათზე ნაკლები დროით, ზეგანაკვეთურად ჩაითვლება დროის ის მონაკვეთი, რომელიც აღემატება მათთვის განსაზღვრულ სამუშაო დროს. 16 წლიდან 18 წლამდე ასაკის არასრულწლოვნისთვის – კვირაში 36 საათს, ხოლო 14 წლიდან 16 წლამდე ასაკის არასრულწლოვნისთვის – კვირაში 24 საათს. ზეგანაკვეთური სამუშაოს ანაზღაურების წესი განისაზღვრება დასაქმებულთან გაფორმებული ხელშეკრულების შესაბამისად. დასაქმებულს დამატებითი დასვენების დრო მიეცემა ზეგანაკვეთური სამუშაოს შესრულებიდან არაუგვიანეს 4 კვირისა, თუ მხარეთა შეთანხმებით სხვა რამ არ არის განსაზღვრული. ზეგანაკვეთურად ჩაითვლება მხოლოდ ისეთი სამუშაოს შესრულება, რომელიც წინასწარ იყო შეთანხმებული უშუალო ხელმძღვანელთან ან სრულდება უშუალო ხელმძღვანელის დავალებით. დამსაქმებელი ვალდებულია 1 კვირით ადრე წერილობით შეატყობინოს დასაქმებულს შესასრულებელი ზეგანაკვეთური სამუშაოს შესახებ, გარდა იმ შემთხვევისა, როდესაც, დამსაქმებლის ობიექტური საჭიროებიდან გამომდინარე, მისი გაფრთხილება შეუძლებელია.

1. დასაქმებული ვალდებულია შეასრულოს ზეგანაკვეთური სამუშაო:

ა) სტიქიური უბედურების თავიდან ასაცილებლად ან/და მისი შედეგების ლიკვიდაციისთვის − ზეგანაკვეთური ანაზღაურების გარეშე;

ბ) საწარმოო ავარიის თავიდან ასაცილებლად ან/და მისი შედეგების ლიკვიდაციისთვის − ზეგანაკვეთური ანაზღაურებით.

3. ამ მუხლის მე-2 პუნქტით გათვალისწინებულ შემთხვევაში აკრძალულია იმ დასაქმებულის, რომელიც არის ორსული, ახალნამშობიარები ან მეძუძური ქალი, შეზღუდული შესაძლებლობის მქონე პირი, არასრულწლოვანი, შეზღუდული შესაძლებლობის მქონე პირის კანონიერი წარმომადგენელი ან მხარდამჭერი ან რომელსაც ჰყავს 3 წლამდე ბავშვი, ზეგანაკვეთურ სამუშაოზე დასაქმება მისი თანხმობის გარეშე.

# **მუხლი 5. ხელფასის, ზედმეტად/შეცდომით გაცემული თანხის დაქვითვის და სამივლინებო თანხების გაცემის წესი**

1. დასაქმებულთა შრომის ანაზღაურება გაიცემა თვეში ერთხელ. ანგარიშწორება ხორციელდება უნაღდო ანგარიშსწორების გზით, თანხის დასაქმებულის საბანკო ანგარიშზე გადარიცხვით.

2. დასაქმებულთა სამივლინებო თანხები გაიცემა საქართველოს მოქმედი კანონმდებლობით განსაზღვრული წესის შესაბამისად.

3. დამსაქმებელს უფლება აქვს, დასაქმებულის შრომის ანაზღაურებიდან დაქვითოს ზედმეტად ან/და შეცდომით გაცემული თანხა ან ნებისმიერი სხვა თანხა, რომელიც, შრომითი ურთიერთობიდან გამომდინარე, მისთვის დასაქმებულს აქვს გადასახდელი.

# **მუხლი 6. დასაქმებულთა მიერ შვებულების გამოყენების წესი და პირობები**

1. დასაქმებულს უფლება აქვს, ისარგებლოს ანაზღაურებადი შვებულებით – წელიწადში 24 სამუშაო დღით და ანაზღაურების გარეშე შვებულებით – წელიწადში 15 კალენდარული დღით.

2. შვებულებით სარგებლობის უფლება დასაქმებულს წარმოეშობა მუშაობის დაწყებიდან თერთმეტი თვის შემდეგ. დასაქმებულს, მხარეთა შეთანხმებით, შვებულება შეიძლება მიეცეს აღნიშნული ვადის გასვლამდეც. ადმინისტრაციული პერსონალი უფლებამოსილია ნაწილ-ნაწილ გამოიყენოს კუთვნილი შვებულება.

3. დაუშვებელია ერთდროულად ერთი სტრუქტურული ერთეულის ყველა თანამშრომლის შვებულებაში გასვლა.

4. დამსაქმებელი იტოვებს უფლებას საქმის მოცულობის გათვალისწინებით დასაქმებულებს შეუზღუდოს შვებულებით სარგებლობის უფლება. ყველა სტრუქტურული ერთეული ვალდებულია არაუგვიანეს მიმდინარე წლის 10 ივნისისა ადამიანური რესურსების მართვის სამსახურს მიაწოდოს ინფორმაცია ზაფხულის პერიოდში შვებულებების განრიგის შესახებ. დაუშვებელია ერთდროულად, უწყვეტად 10 სამუშაო დღეზე მეტი ვადით შვებულებით სარგებლობა.

5. ორსულობის და მშობიარობის გამო, ბავშვის მოვლის გამო, ასევე ახალშობილის შვილად აყვანის გამო შვებულების გაცემის წესი და პირობები განისაზღვრება საქართველოს მოქმედი კანონმდებლობის შესაბამისად.

6. შვებულების მოთხოვნის შესახებ განცხადება დოკუმენტბრუნვის ელექტრონული სისტემის (eFlow) მეშვეობით, შესაბამისი სტრუქტურული ერთეულის უფროსთან/უშუალო ხელმძღვანელთან და ადამიანური რესურსების მართვის სამსახურთან შეთანხმებით (ვიზირებით), წარედგინება რექტორს საშვებულებო პერიოდის დაწყებამდე არანაკლებ 10 კალენდარული დღით ადრე. ყველა დასაქმებული ვალდებულია შვებულების მოთხოვნის შესახებ განაცხადში მიუთითოს მისი მოვალეობის შემსრულებელი, უშუალო ხელმძღვანელთან შეთანხმებით. დასაქმებული ვალდებულია, მისი მოვალეობის შემსრულებელ თანამშრომელს გადააბაროს მინდობილი საქმეები, მიაწოდოს ამომწურავი ინფორმაცია შესრულების ვადების შესახებ და აღნიშნულის თაობაზე აცნობოს უშუალო ხელმძღვანელს. დასაქმებული არ არის უფლებამოსილი მისი საშვებულებო განაცხადი ჩათვალოს დაკმაყოფილებულად შვებულების მიცემის შესახებ რექტორის სამართლებრივი აქტის (ბრძანების) გამოცემამდე. შვებულებაში გასვლის შესახებ საბოლოო გადაწყვეტილებას იღებს რექტორი.

7. ამ მუხლის მე-4 პუნქტით დადგენილი 10-დღიანი ვადის გაზრდა დასაშვებია განსაკუთრებულ შემთხვევებში, თანამშრომლის მიერ დასაბუთებული განცხადების წარმოდგენისას.

8. თანამშრომლის შვებულებაში გაშვების შესახებ გამოიცემა რექტორის ინდივიდუალური ადმინისტრაციულ-სამართლებრივი აქტი.

9. დამსაქმებლის ინიციატივით შრომითი ხელშეკრულების შეწყვეტისას იგი ვალდებულია დასაქმებულს აუნაზღაუროს გამოუყენებელი შვებულება შრომითი ურთიერთობის ხანგრძლივობის პროპორციულად.

10. სამსახურებრივი აუცილებლობიდან გამომდინარე, დასაშვებია პერსონალის შვებულებიდან გამოძახება მისივე თანხმობით, შესაბამისი ბრძანების საფუძველზე.

11. აკადემიური და მოწვეული პერსონალის შვებულების საკითხები განისაზღვრება შრომითი ხელშეკრულებით, კანონმდებლობით განსაზღვრული წესით.

# **მუხლი 7. დასაქმებულთა მივლინების გაფორმების წესი**

1. დასაქმებულთა მივლინების შესახებ გამოიცემა რექტორის ბრძანება, რომლის საფუძველს წარმოადგენს შესაბამისი სამსახურებრივი ბარათი.

2. მივლინების შესახებ სამსახურებრივი ბარათი დოკუმენტბრუნვის ელექტრონული სისტემის (eFlow) მეშვეობით, შესაბამისი სტრუქტურული ერთეულის უფროსის/უშუალო უფროსის წარდგინებით და/ან სტრუქტურული ერთეულის უფროსთან/უშუალო უფროსთან შეთანხმებით (ვიზირებით) წარედგინება რექტორს.

3. ამ მუხლის მე-2 პუნქტით გათვალისწინებული სამსახურებრივი ბარათი ქვეყნის ფარგლებს გარეთ სამივლინებო პერიოდის დაწყებამდე არანაკლებ 5 კალენდარული დღით ადრე წარედგინება რექტორს, ხოლო ქვეყნის შიგნით სამივლინებო პერიოდის დაწყებამდე - არანაკლებ 3 კალენდარული დღით ადრე.

4. ამ მუხლის მე-3 პუნქტით განსაზღვრული მოთხოვნები არ ვრცელდება რექტორის მივლინებებზე.

5. ამ მუხლის მე-3 პუნქტიდან გამონაკლისს წარმოადგენს გადაუდებელი აუცილებლობით გამოწვეული მივლინება, რომლის მიზეზიც უნდა იქნეს ასახული მივლინების შესახებ სამსახურებრივ ბარათში.

6. მივლინების შესახებ სამსახურებრივ ბარათში უნდა მიეთითოს ინფორმაცია მივლინების ადგილ(ებ)ის, მივლინების მიზნის, მივლინებაში გასამგზავრებელი პირ(ებ)ის, მივლინებაში გამგზავრების აუცილებლობის ან მივლინებით გათვალისწინებულ შეხვედრაში მონაწილეობის აუცილებლობის, მივლინების დაწყებისა და დასრულების თარიღ(ებ)ის, მივლინებასთან დაკავშირებული ღონისძიებებისა და მათი ფინანსური უზრუნველყოფისათვის საჭირო სახსრების, მიმწვევი მხარის (ასეთის არსებობის შემთხვევაში) და ამ უკანასკნელის მიერ ასანაზღაურებელი თანხების, აგრეთვე მივლინების მოსალოდნელი შედეგების შესახებ.

7. თანამშრომელი ვალდებულია წარმოადგინოს ფაქტობრივად გაწეული ხარჯების დამადასტურებელი საბუთები, საქართველოს კანონმდებლობის შესაბამისად.

# **მუხლი 8. დასაქმებულის მიერ სამსახურში არყოფნის და სამსახურში დარჩენის შეტყობინების წესი**

1. წინასწარ ცნობილი საპატიო მიზეზით სამუშაო ადგილზე დროულად გამოუცხადებლობის ან სამუშაო საათებში სამსახურიდან გასვლის შემთხვევაში (მაგ: ექიმთან ვიზიტი და ა.შ), თანამშრომელი ვალდებულია წერილობითი ინფორმაცია მიაწოდოს ადამიანური რესურსების მართვის სამსახურს და შესაბამისი სტრუქტურული ერთეულის უფროსს/უშუალო უფროსს ელექტრონული ფოსტის მეშვეობით. ამავდროულად თანამშრომელი ვალდებულია პირველივე შესაძლებლობისთანავე წარმოადგინოს გამოუცხადებლობის/სამუშაო საათებში სამსახურიდან გასვლის მიზეზის დამადასტურებელი დოკუმენტი, ასეთის არსებობოს შემთხვევაში. (მაგ: ექიმთან ვიზიტის დამადასტურებელი დოკუმენტი).

2. წინასწარ უცნობი, მაგრამ საპატიო მიზეზით სამუშაო ადგილზე დროულად გამოუცხადებლობის შემთხვევაში (მაგ: ჯანმრთელობის მდგომარეობა, სამსახურეობრივი დავალების ხელმძღვანელის დავალებით სხვა ადგილას შესრულება, ფორსმაჟორული გარემოება და ა.შ) თანამშრომელი ვალდებულია, დაუყოვნებლივ აცნობოს შესაბამისი სტრუქტურული ერთეულის უფროსს/უშუალო უფროსს გამოუცხადებლობის სავარაუდო პერიოდისა, სათანადო მიზეზის მითითებით. სტრუქტურული ერთეულის/უშუალო უფროსი ვალდებულია ამის შესახებ აცნობს ადამიანური რესურსების მართვის სამსახურს. სამსახურში გამოცხადების შემდგომ, თანამშრომელი ვალდებულია წერილობითი ინფორმაცია მიაწოდოს ადამიანური რესურსების მართვის სამსახურს და სტრუქტურული ერთეულის უფროსს/უშუალო უფროსს ელექტრონული ფოსტის მეშვეობით და ასევე, წარმოადგინოს გამოუცხადებლობის მიზეზის დამადასტურებელი დოკუმენტი ასეთის არსებობოს შემთხვევაში (მაგ: ექიმთან ვიზიტის დამადასტურებელი დოკუმენტი).

3. დასაქმებული ვალდებულია დროულად გამოცხადდეს სამუშაო ადგილზე. საპატიოდ ჩაითვლება დასაქმებულის მიერ, სამსახურში ერთი თვის მანძილზე ერჯერადად არაუმეტეს 15 წუთის ოდენობით დაგვიანება/ სამუშაო საათებში სამსახურიდან გასვლა/ ადრე წასვლა. საერთო ჯამში დაგვიანების / სამუშაო საათებში სამსახურიდან გასვილის/ ადრე წასვლის რაოდენობა თვის განმავლობაში არ უნდა აღემატებოდეს სამს.

4. დასაქმებულის მიერ ამ მუხლის მე-3 პუნქტში მითითებული წესის დარღვევის შემთხვევაში გამოიყენება სანქცია და მას ხელფასიდან დაექვითება თანხა შემდეგი ოდენობით:

ა) თვის მანძილზე საერთო ჯამში 15-40 წუთის დაგვიანების/ შემთხვევაში, მთლიანი ხელფასის 2%;

ბ) თვის მანძილზე საერთო ჯამში 41-80 წუთის დაგვიანების შემთხვევაში, მთლიანი ხელფასის 4%;

გ) თვის მანძილზე საერთო ჯამში 81-120 წუთის დაგვიანების შემთხვევაში, მთლიანი ხელფასის 6%.

5. დასაქმებულის მიერ, თვის მანძილზე საერთო ჯამში 120 წუთზე მეტი დროით დაგვიანების შემთხვევაში, დასაქმებულს გამოეცხადება საყვედური პირად საქმეში შეტანით.

6. დასაქმებულის მიერ, ზედიზედ ორი თვის მანძილზე დაგვიანებით გამოცხადება/ სამუშაო საათებში სამსახურიდან გასვლა/ ადრე წასვლა, თუ გახდა ხელფასიდან 2-ჯერ თანხის დაქვითვის საფუძველი და მომდევნო მესამე თვეს ისევ უფიქსირდება არასაპატიო დაგვიანება/სამუშაო საათებში სამსახურიდან გასვლა/ადრე წასვლა. დასაქმებულს გამოეცხადება საყვედური პირად საქმეში შეტანით.

7. თვის მანძილზე საპატიო დაგვიანების წესის დარღვევის შემთხვევაში, ადამიანური რესურსების მართვის სამსახური, სამსახურებრივი ბარათის მეშვეობით ინფორმაციას აწვდის რექტორს. წარმოდგენილი სამსახურებრივი ბარათის საფუძველზე, გამოიცემა რექტორის სამართლებრივი აქტი დასაქმებულისთვის ხელფასიდან თანხის დაქვითვის ან საყვედურის გამოცხადების შესახებ.

8. სამუშაო დროის დასრულების შემდეგ, რექტორის ან/და ვიცე-რექტორის დავალებით, დასაქმებულს თუ მოუწევს დარჩენა სამუშაოს შესასრულებლად, რექტორს ან/და ვიცე-რექტორს შეუძლიათ მომდევნო სამუშაო დღეს მისცენ შესაბამისი დროით გვიან მოსვლის საშუალება. აღნიშნული მხარეებს შორის უნდა იყოს შეთანხმებული და დადასტურებული ელექტრონული ფოსტის მეშვეობით, რომლის შესახებაც ინფორმაცია უნდა მიეწოდოს ადამიანური რესურების მართვის სამსახურს.

# **მუხლი 9. უნივერსიტეტის ძირითადი უფლებები და ვალდებულებები**

1. უნივერსიტეტი უფლებამოსილია:

ა) მოსთხოვოს დასაქმებულს შრომითი ხელშეკრულებით, სამუშაო აღწერილობითა და სხვა შიდა სამართლებრივი აქტებით მასზე დაკისრებული ფუნქციების შესრულება;

ბ) მოსთხოვოს შრომის შინაგანაწესის შესრულება;

გ) კანონით დადგენილ შემთხვევებში, დაავალოს დასაქმებულს ზეგანაკვეთური სამუშაოს შესრულება;

დ) წაახალისოს დასაქმებული და გამოიყენოს მის მიმართ წახალისების ღონისძიებანი;

ე) პერიოდულად გააკონტროლოს დასაქმებულის სამუშაოს შესრულების პროცესი.

2. უნივერსიტეტი ვალდებულია:

ა) დასაქმებულს შეუქმნას სიცოცხლისა და ჯანმრთელობისთვის უსაფრთხო შრომის პირობები;

ბ) უზრუნველყოს თანამშრომელი შრომისათვის აუცილებელი მატერიალურ-ტექნიკური საშუალებებით;

გ) განსაზღვროს სამუშაო აღწერილობები და თანამშრომელთა შრომის ფუნქციები გადაანაწილოს იმგვარად, რომ თითოეულ მათგანს ნათლად ჰქონდეს განსაზღვრული დღის განმავლობაში შესასრულებელი სამუშაო;

დ) იზრუნოს თანამშრომელთა პროფესიულ განვითარებასა და შრომის ნაყოფიერების გაზრდაზე.

3. უნივერსიტეტის სხვა უფლებები და ვალდებულებები განისაზღვრება პერსონალთან გაფორმებული შრომითი ხელშეკრულების შესაბამისად.

# **მუხლი 10. დასაქმებულის უფლებები და ვალდებულებები**

1. უნივერსიტეტის თანამშრომლის უფლებები და ვალდებულებები განისაზღვრება წინამდებარე სამართლებრივი აქტის და მასთან გაფორმებული შრომითი ხელშეკრულების შესაბამისად.

### 2. დასაქმებულს უფლება აქვს:

ა) სამსახურში მიღების დღიდან სამსახურიდან გათავისუფლების დღემდე მიიღოს შრომის ანაზღაურება;

ბ) დადგენილი წესის შესაბამისად მოითხოვოს და მიიღოს ინფორმაცია მისი სამსახურებრივი უფლებამოსილების განსახორციელებლად;

გ) მიიღოს მისი ფუნქციების შესასრულებლად საჭირო ორგანიზაციულ-ტექნიკური საშუალებები და პირობები.

### 3. დასაქმებული ვალდებულია:

ა) პირნათლად შეასრულოს დაკისრებული მოვალეობანი;

ბ) სპეციალური მითითების გარეშე დაიცვას ის სამართლებრივი აქტები, რომლებიც უკავშირდება მის სამსახურებრივ საქმიანობას;

გ) დაიცვას შრომის დისციპლინა, რაციონალურად გამოიყენოს სამუშაო დრო, არ დაუშვას ისეთი ქმედება, რომელიც აფერხებს უნივერსიტეტის მუშაობას და ლახავს მის ავტორიტეტს;

დ) გაუფრთხილდეს უნივერსიტეტის საკუთრებას, დაიცვას მატერიალური ფასეულობები;

ე) დაიცვას ზოგადი ქცევის წესები და შინაგანაწესი, მონაწილეობა მიიღოს ადმინისტრაციული პერსონალის საქმიანობის შეფასების პროცესში დადგენილი წესის შესაბამისად, ასევე მონაწილეობა მიიღოს უნივერსიტეტის მიერ ორგანიზებულ გამოკითხვებში;

ვ) დროულად გამოცხადდეს და დარჩეს სამსახურში შესაბამისი სამუშაო საათების დამთავრებამდე;

ზ) სამსახურში გამოცხადება და სამუშაო ადგილის დატოვება დააფიქსიროს ელექტრონულ აპარატზე QR code - ის დაფიქსირებით. QR code - ით სარგებლობის ტექნიკური შეფერხების შემთხვევაში, მოსვლა/წასვლის შესახებ ინფორმაცია ადამიანური რესურსების მართვის სამსახურს მიაწოდოს ელ.ფოსტის მეშვეობით.

თ) წესრიგში ჰქონდეს სამუშაო ადგილი, დაიცვას სისუფთავე უნივერსიტეტის შენობაში და მის ტერიტორიაზე;

ი) მოქალაქეებთან და თანამშრომლებთან ურთიერთობისას დაიცვას ეთიკური და ზნეობრივი ნორმები, იყოს ყურადღებიანი და თავაზიანი;

ი1) მიაწოდოს ინფორმაცია დამსაქმებელს სხვა დამატებითი სამუშაოს შესახებ ასეთის არსებობის შემთხვევაში;

ი2) თავისი სამუშაო სპეციფიკიდან გამომდინარე, შეასრულოს უშუალო უფროსის დავალებები ჯეროვნად, დროულად და კეთილსინდისიერად. აღნიშნულის შეუსრულებლობის შემთხვევაში დასაქმებული მიიღებს გაფრთხილებას.

კ) უნივერსიტეტის შენობაში ყოფნისას და შეხვედრებზე დასწრებისას, რომლებზეც წარმოადგენს უნივერსიტეტს, დაიცვას ჩაცმის ოფიციალური სტილი, პირადი ჰიგიენა, ჰქონდეს მოწესრიგებული წვერი და თმის ვარცხნილობა.

ლ) დაუშვებელია სამსახურში გამოცხადება:

ლ.ა) მოკლე მაისურით (“ტოპი”);

ლ.ბ) სპორტული მაისურით;

ლ.გ) ქუდით;

ლ.დ) ვიწროზონრიანი მაისურით;

ლ.ე) გამჭვირვალე ტანსაცმლით;

ლ.ვ) მოკლე შარვლით (“შორტი”);

ლ.ზ) ჯინსის შარვლით (გარდა სადა და გრძელი ჯინსისა).

4. დაუშვებელია:

ა) თანამშრომლის მიერ სამსახურებრივი რესურსების არასამსახურებრივი დანიშნულებით გამოყენება (მათ შორის ინტერნეტ რესურსის არასამსახურებრივი დანიშნულებით გამოყენება);

ბ) თანამშრომლის მიერ სამსახურში ალკოჰოლური სასმელის მიღება (გარდა უნივერსიტეტში წინასწარ ორგანიზებული ღონისძიებებისა) ან ნასვამ მდგომარეობაში გამოცხადება.

5. დასაქმებულის სხვა უფლებები და ვალდებულებები განისაზღვრება მასთან გაფორმებული შრომითი ხელშეკრულების შესაბამისად.

# **მუხლი 11. შრომის დაცვისა და ხანძარსაწინააღმდეგო უსაფრთხოების ზოგადი ინსტრუქციები**

# უნივერსიტეტი ვალდებულია უზრუნველყოს:

ა) სანიტარულ - ჰიგიენური პირობების დაცვა;

ბ) ელექტროგაყვანილობის, განათების, წყლისა და საკანალიზაციო მილგაყვანილობის, გათბობის გამართული მუშაობა;

გ) უსაფრთხო და მშვიდი სამუშაო გარემო;

დ) საევაკუაციო გეგმის შემუშავება და თვალსაჩინო ადგილას გამოკვრა;

ე) ხანძრის ჩაქრობის საშუალების (ცეცხლმაქრ(ებ)ის) განთავსება, ხანძრის ჩაქრობის საშუალების გამოყენების წესის სწავლება;

ვ) სახანძრო - სამაშველო სამსახურის ტელეფონის თვალსაჩინო ადგილას გამოკვრა;

ზ) თანამშრომელს დანიშვნისთანავე გააცნოს ხანძრის დროს ევაკუაციის გეგმა და ხანძრის ჩაქრობის საშუალებების გამოყენების წესი.

### 2. თანამშრომელი ვალდებულია:

ა) დაიცვას შრომისა და ხანძარსაწინააღმდეგო უსაფრთხოების მოთხოვნები, რომლებიც გათვალისწინებულია საქართველოს მოქმედი კანონმდებლობით;

ბ) სამუშაო ადგილზე არსებული ელექტროგაყვანილობა გამოიყენოს დანიშნულებისამებრ, არ დაუშვას ელექტროქსელთან სპეციალისტის გარეშე ისეთი მოწყობილობების თვითნებურად მიერთება, რომელთა ექსპლუატაცია ქმნის ხანძრის მომეტებულ საფრთხეს;

გ) არ გამოიყენოს მწყობრიდან გამოსული ელექტრომოწყობილობები. ელექტრომოწყობილობების მწყობრიდან გამოსვლის შემთხვევაში, თანამშრომელმა დაუყოვნებლივ უნდა აცნობოს უნივერსიტეტის შესაბამის სტრუქტურულ ერთეულს/პასუხისმგებელ პირს;

დ) სამუშაო დროის დასრულების შემდგომ ელექტროქსელიდან გამორთოს კომპიუტერული და სხვა სახის ელექტრომოწყობილობები, მათ შორის განათების საშუალებები;

ე) უნივერსიტეტის შენობაში ხანძრის ნიშნების გამოვლენის შემთხვევაში, დაუყოვნებლივ შეატყობინოს შესაბამის სტრუქტურულ ერთეულს/პასუხისმგებელ პირს და/ან დარეკოს ნომერზე: 112.

ვ) გაიაროს უნივერსიტეტის მიერ ორგანიზებული სწავლება ხანძრის დროს ევაკუაციის გეგმისა და ხანძრის ჩაქრობის საშუალებების გამოყენების შესახებ.

3. უსაფრთხოების დამატებითი ინსტრუქციები განისაზღვრება ევროპის უნივერსიტეტის რექტორის ბრძანებით დამტკიცებული „შპს ევროპის უნივერსიტეტის უსაფრთხოების უზრუნველყოფის წესის“ შესაბამისად.

# **მუხლი 12. დასაქმებულის პასუხისმგებლობა უნივერსიტეტის ბალანსზე რიცხულ მატერიალურ ფასეულობებთან დაკავშირებით**

1. უნივერსიტეტში თანამშრომლის აყვანიდან, მისი თანამდებობიდან გათავისუფლებამდე, სამსახურებრივი უფლებამოსილების განხორციელებასთან დაკავშირებით თანამშრომლისთვის მინდობილი ინვენტარის მიღება/ჩაბარებაზე პასუხისმგებელია შესყიდვებისა და მატერიალურ - ტექნიკური უზრუნველყოფის სამსახური, ხოლო კომპიუტერული ტექნიკის მიღება/ჩაბარებაზე ინფორმაციული ტექნოლოგიების სამსახური.

2. უნივერსიტეტის ბალანსზე რიცხულ მატერიალურ ფასეულობათა გამოყენებაზე ზედამხედველობას ახორციელებს უნივერსიტეტის შესყიდვებისა და მატერიალურ-ტექნიკური უზრუნველყოფის სამსახური.

3. თანამშრომელი პასუხისმგებელია მისთვის გადაცემული ქონების სათანადო გამოყენებასა და დაცვაზე.

4. თანამშრომელმა:

ა) უნივერსიტეტის ქონება უნდა გამოიყენოს მხოლოდ სამსახურებრივი მიზნებისათვის;

ბ) უნივერსიტეტის ქონების ნებისმიერი სახის გადაადგილების, დაზიანების, განადგურებისა თუ დაკარგვის შესახებ უნდა აცნობოს სტრუქტურული ერთეულის ხელმძღვანელს/უშუალო უფროსს ან ამისთვის უფლებამოსილ პირს/სტრუქტურულ ერთეულს;

გ) არ გადასცეს თავის მფლობელობაში არსებული ქონება სხვა თანამშრომელს, შესყიდვებისა და მატერიალურ-ტექნიკური უზრუნველყოფისა სამსახურისა და შესაბამისი სტრუქტურული ერთეულის უფროსის თანხმობის გარეშე.

5. ამ მუხლის მე-4 პუნქტის „ბ“ ქვეპუნქტით გათვალისწინებულ შემთხვევაში, უნივერსიტეტის სტრუქტურული ერთეულის უფროსი ვალდებულია შესყიდვებისა და მატერიალურ-ტექნიკური უზრუნველყოფის სამსახურის უფროსს და ინფორმაციული ტექნოლოგიების სამსახურის უფროსს დაუყოვნებლივ, ელექტრონული ფორმით შეატყობინოს ქონების ნებისმიერი სახის გადაადგილების (გარდა გადაუდებელი აუცილებლობისა), დაზიანების, განადგურებისა თუ დაკარგვის შესახებ.

6. თანამშრომელი პასუხს აგებს უნივერსიტეტის ქონების ან/და მოწყობილობის არასათანადო გამოყენებისთვის დადგენილი წესით.

# **მუხლი 13. დასაქმებულთა წახალისების სახეები და მისი გამოყენების წესი**

1. დასაქმებულის მიერ სამსახურებრივ მოვალეობათა სანიმუშო შესრულებისთვის, ხანგრძლივი და კეთილსინდისიერი სამსახურისთვის, განსაკუთრებული სირთულის ან მნიშვნელობის დავალების შესრულებისთვის, ასევე, ადმინისტრაციული პერსონალის საქმიანობის შეფასების შედეგების გათვალისწინებით გამოიყენება ამ წესით განსაზღვრული წახალისების ფორმები.
2. წახალისების ფორმებია:

ა) მადლობის გამოცხადება;

ბ) შესაბამისი სიგელის გადაცემა;

გ) ფულადი ჯილდოს (პრემიის) გაცემა;

დ) ფასიანი საჩუქრის გაცემა.

3. თანამშრომლისთვის წახალისების ნებისმიერი ფორმის გამოყენების შესახებ რექტორის წინაშე მოტივირებული წინადადების წარდგენის უფლება აქვს სტრუქტურული ერთეულის უფროსს/უშუალო უფროსს, რომლის დაქვემდებარებაშიც შედის შესაბამისი თანამშრომელი. წახალისების ნებისმიერი ფორმის გამოყენების შესახებ რექტორის წინაშე მოტივირებული წინადადების წარდგენის უფლება, აგრეთვე, აქვს ადამიანური რესურსების მართვის სამსახურის უფროსს.

4. გადაწყვეტილებას, თანამშრომლის წახალისების შესახებ, იღებს რექტორი დადგენილი წესის შესაბამისად.

# **მუხლი 14. დისციპლინური პასუხისმგებლობის სახეები და დისციპლინური წარმოება**

1. შინაგანაწესის, უნივერსიტეტის ეთიკისა და დისციპლინური პასუხისმგებლობის კოდექსის, პლაგიატის აღმოჩენის, თავიდან აცილების, პლაგიატის შემთხვევაზე რეაგირების პროცედურებისა და მექანიზმების, უნივერსიტეტის სხვა შიდა სამართლებრივი აქტით განსაზღვრული წესის ან/და მხარეთა შორის გაფორმებული შრომითი ხელშეკრულებით ნაკისრი ვალდებულებების დარღვევის შემთხვევაში, ასევე ადმინისტრაციული პერსონალის საქმიანობის შეფასების შედეგების საფუძველზე, დასაქმებულს შესაძლებელია დაეკისროს შინაგანაწესით გათვალისწინებული დისციპლინური პასუხისმგებლობის ზომა.
2. დისციპლინური პასუხისმგებლობის სახეებია:

ა) გაფრთხილება;

ბ) შრომითი ანაზღაურებიდან გარკვეული პროცენტის დაქვითვა. შრომითი ანაზღაურებიდან ერთჯერადად დაქვითვის საერთო ოდენობა არ უნდა აღემატებოდეს შრომის ანაზღაურების 50 პროცენტს.

გ) თანამდებობიდან გათავისუფლება.

3. დისციპლინური წარმოების დაწყების საფუძველია: რექტორის, კურატორი ვიცე-რექტორის, სტრუქტურული ერთეულის ხელმძღვანელის, ადამიანური რესურსების მართვის სამსახურის უფროსის, ასევე უნივერსიტეტში დასაქმებული ნებისმიერი პირის ან/და სტუდენტის დასაბუთებული განცხადება/საჩივარი, რომელსაც მიაჩნია, რომ პირის ქმედებით დაირღვა ან შესაძლოა დაირღვეს მისი უფლებები და კანონიერი ინტერესები, ასევე ზიანი მიადგა ან მიადგება უნივერსიტეტის ინტერესებს, ან პირმა ჩაიდინა ისეთი ქმედება, რომლითაც დაარღვია შრომის შინაგანაწესი ან სხვა შიდა საუნივერსიტეტო სამართლებრივი აქტებით დადგენილი წესები.

4. დაინტერესებული პირი დისციპლინური წარმოების დაწყების მოთხოვნით განცხადებით მიმართავს უნივერსიტეტის რექტორს. განცხადებაში უნდა მიეთითოს ,,ეთიკისა და დისციპლინური პასუხისმგებლობის კოდექსით“, შინაგანაწესით ან/და უნივერსიტეტის სხვა სამართლებრივი აქტით დადგენილი კონკრეტული ნორმის დარღვევის შესახებ, ასევე დაინტერესებულმა პირმა უნდა მიუთითოს მის ხელთ არსებული ინფორმაციის შესახებ, რომელიც ადასტურებს შესაბამისი ნორმის დარღვევას.

5. დაინტერესებული პირის განცხადებით მიმართვის/დარღვევის თაობაზე ინფორმაციის/დოკუმენტაციის არსებობის შემთხვეევაში, რექტორის სამართლებრივი აქტით იქმნება დისციპლინური კომისია (შემდგომში - „დისციპლინური კომისია“), რომელსაც მიეწოდება შემოსული განცხადება/საჩივარი/ინფორმაცია/დოკუმენტაცია. დისციპლინური კომისია განიხილავს შემოსულ დოკუმენტაციას და იღებს გადაწყვეტილებას დისციპლინური დევნის დაწყების ან დაწყებაზე უარის თქმის შესახებ. დისციპლინური კომისიის გადაწყვეტილება დისციპლინური დევნის დაწყებაზე უარის თქმის შესახებ უნდა იყოს დასაბუთებული.

6. დისციპლინური წარმოების დაწყების შემთხვევაში დისციპლინურ კომისიას გააჩნია შემდეგი უფლებამოსილებები:

ა) შეისწავლოს მის ხელთ არსებული დოკუმენტაცია, მოისმინოს დაინტერესებული მხარეების ახსნა - განმარტება;

ბ) საკითხის ყოველმხრივ და ობიექტურად შესწავლის მიზნით გამოითხოვოს დამატებითი დოკუმენტაცია/მტკიცებულებები;

გ) დისციპლინური გადაცდომისათვის დისციპლინური სახდელის დაკისრების შემთხვევაში, შესაბამისი გადაწყვეტილება აღსრულებისათვის წარუდგინოს უნივერსიტეტის რექტორს.

7. იმ შემთხვევაში თუ დასაქმებულის მიმართ დაიწყება დისციპლინური წარმოება, იგი სარგებლობს შემდეგი უფლებებით:

ა) მიიღოს დასაბუთებული გადაწყვეტილება მის მიმართ დისციპლინური წარმოების დაწყების შესახებ;

ბ) დაესწროს დისციპლინური წარმოების საკითხის განხილვას და ისარგებლოს დაცვის უფლებით;

გ) მიაწოდოს დისციპლინურ კომისიას მის ხელთ არსებული ინფორმაცია და მტკიცებულებები;

დ) მონაწილეობა მიიღოს საკითხის განხილვაში;

ე) მოითხოვოს, რომ მის მიმართ დისციპლლინური წარმოების საკითხი განხილულ იქნეს საჯარო სხდომაზე.

# **მუხლი 15. განცხადების/საჩივრის განხილვა**

1. დისციპლინურმა კომისიამ განცხადება /საჩივარი /დოკუმენტაცია /ინფორმაცია უნდა განიხილოს შეჯიბრებითობისა და კანონის წინაშე თანასწორობის პრინციპების დაცვით.

2. დისციპლინური კომისია გადაწყვეტილებას იღებს ზეპირი მოსმენის გამართვის საფუძველზე. საჭიროების შემთხვევაში, დისციპლინური კომისია უფლებამოსილია მოიწვიოს სხვა პირებიც.

3. დისციპლინური წარმოების განხორციელების შესახებ გადაწყვეტილება უნდა იყოს დასაბუთებული და ემყარებოდეს საქართველოს კანონმდებლობით გათვალისწინებული წესით მოპოვებულ მტკიცებულებებს. ყველა მტკიცებულება, რომლებიც დისციპლინური წარმოების საფუძველია, უნდა გამოიკვლიოს დისციპლინურმა კომისიამ.

4. დისციპლინის დამრღვევს უფლება აქვს დაესწროს საკითხის განხილვას. დისციპლინური კომისია უფლებამოსილია განიხილოს საქმე დისციპლინის დამრღვევის დასწრების გარეშე და სათანადო საფუძველის არსებობის შემთხვევაში, გამოიტანოს გადაწყვეტილება და დააკისროს დისციპლინური სახდელი.

5. დისციპლინური კომისია დისციპლინური პასუხისმგებლობის დაკისრების შესახებ გადაწყვეტილებას იღებს განცხადების წარმოდგენიდან ერთი თვის ვადაში, დამსწრე წევრთა ხმათა უმრავლესობით, ღია კენჭისყრით. დისციპლინური კომისია ადგენს ოქმს, რომელსაც ხელს აწერენ კომისიის წევრები. განსხვავებული აზრი ფორმდება წერილობით და თან ერთვის ოქმს.

6. დისციპლინური კომისიის გადაწყვეტილება დისციპლინური პასუხისმგებლობის დაკისრების შესახებ წარედგინება უნივერსიტეტის რექტორს, რომელიც გამოსცემს შესაბამის ბრძანებას. პირი უფლებამოსილია, აღნიშნული გადაწყვეტილება საქართველოს მოქმედი კანონმდებლობის შესაბამისად გაასაჩივროს სასამართლოში.

# **მუხლი 16. დისციპლინური პასუხისმგებლობის დაკისრების წესი**

1. გადაწყვეტილება დისციპლინური სახდელის დაკისრების შესახებ უნდა იყოს დასაბუთებული.

2. დისციპლინური სახდელის დაკისრებისას დისციპლინური კომისია ვალდებულია გაითვალიწინოს დარღვევის (დარღვევების) სიმძიმე და ხარისხი, მიყენებული ზიანი. ასევე, დარღვევის განმეორებითი ხასიათი და დამრღვევის დამოკიდებულება ჩადენილ დისციპლინარულ გადაცდომასთან. დაკისრებული დისციპლინური პასუხიმგებლობის ზომა უნდა იყოს დისციპლინური გადაცდომის პროპორციული/თანაზომიერი. დისცილინური პასუხისმგებლობის ზომა განისაზღვრება კომისიის გადაწყვეტილების საფუძველზე, გარდა ამ მუხლის მე-3 პუნქტით გათვალისწინებული შემთხვევისა. დისციპლინური კომისია უფლებამოსილია, დასაქმებულის მხრიდან ვალდებულების უხეში[[1]](#footnote-1) დარღვევის შემთხვევაში პირის მიმართ პირდაპირ გამოიყენოს დისციპლინური პასუხისმგებლობის ისეთი სახე, როგორიცაა თანამდებობიდან გათავისუფლება.

3. სასწავლო კურსის განმახორციელებელი აკადემიური/მოწვეული პერსონალის მიერ ევროპის უნივერსიტეტის საგამოცდო პროცესის ადმინისტრირების წესის მე-4 მუხლის პირველი, მეორე და მე-3 პუნქტებით და ამავე წესის მე-9 მუხლის მე-3 პუნქტით განსაზღვრული ვალდებულებების დარღვევის შემთხვევაში, პირველ ჯერზე პირს მიეცემა გაფრთხილება, იგივე ქმედების განმეორებით ჩადენის შემთხვევაში, შესაძლოა განხორციელდეს შრომის ანაღაურებიდან თანხის დაქვითვა. საკითხის შესწავლის მიზნით, საგამოცდო ცენტრის უფროსის სამსახურებრივი ბარათის საფუძველზე, რექტორის ბრძანებით იქმნება დისციპლინური კომისია, რომელიც განიხილავს დისციპლინური გადაცდომის საკითხს.

4. დაუშვებელია ერთი დარღვევისათვის რამდენიმე სახდელის დაკისრება. ერთი წლის გასვლის შემდეგ დასაქმებული ითვლება დისციპლინური პასუხისმგებლობის არმქონედ.

5. დისციპლინური პასუხისმგებლობის ნებისმიერი ზომის გამოყენება აღინიშნება პირად საქმეში შეტანით.

6. დისციპლინური პასუხისმგებლობის დაკისრების შესახებ რექტორის სამართლებრივი აქტის დამოწმებული ასლი ეგზავნება დისციპლინის დამრღვევს სამართლებრივი აქტის გამოცემიდან ხუთი სამუშაო დღის განმავლობაში. სამართლებრივი აქტის ასლი ასევე უნდა დაერთოს დისციპლინის დამრღვევის პირად საქმეს.

7. თანამშრომლის მიმართ, რომელსაც დაკისრებული აქვს დისციპლინური სახდელი, სახდელის მოქმედების პერიოდში არ გამოიყენება მატერიალური წახალისების ფორმები.

8. დისციპლინური სახდელის გაქარწყლებამდე ან მის ვადაზე ადრე მოხსნამდე, თანამშრომელი არ სარგებლობს უფრო მაღალ პოზიციაზე/თანამდებობრივ სარგოზე გადაყვანის უფლებით.

9. რექტორს უფლება აქვს თანამშრომელს ვადამდე ადრე მოუხსნას დისციპლინური პასუხისმგებლობა, თუ მან არ ჩაიდინა ახალი გადაცდომა და თავი გამოიჩინა, როგორც კეთილსინდისიერმა თანამშრომელმა.

10. დისციპლინური პასუხისმგებლობის ვადამდე ადრე მოხსნის შესახებ გამოიცემა სამართლებრივი აქტი და შეიტანება პირად საქმეში.

# **მუხლი 17. დასაქმებულის სამსახურიდან გათავისუფლების წესი**

1. დასაქმებულის განცხადება, გათავისუფლების შესახებ, წარედგინება რექტორს. განცხადება, გათავისუფლების შესახებ, შემდგომი რეაგირებისთვის ეგზავნებათ ადამიანური რესურსების მართვის სამსახურსა და იურიდიულ სამსახურს.
2. გათავისუფლების დღეს, ან არაუგვიანეს შემდგომი სამუშაო დღისა, თანამშრომელმა შესყიდვებისა და მატერიალურ - ტექნიკური უზრუნველყოფის სამსახურს უნდა წარუდგინოს დოკუმენტი რომელიც მოიცავს ინფორმაციას:

ა) უნივერსიტეტის ბალანსზე რიცხულ მატერიალურ ფასეულობათა უფლებამოსილი პირებისთვის ჩაბარების შესახებ;

ბ) თანამშრომლის შრომით საქმიანობასთან დაკავშირებული დოკუმენტაციის უშუალო უფროსისთვის ან ამისთვის უფლებამოსილი პირისთვის გადაცემის შესახებ (ასეთის არსებობის შემთხვევაში).

3. თუ გათავისუფლების ბრძანების გამოცემის შემდგომი სამუშაო დღის დასრულებამდე გათავისუფლებულმა თანამშრომელმა შესყიდვებისა და მატერიალურ - ტექნიკური უზრუნველყოფის სამსახურს არ წარუდგინა ამ მუხლის მე-2 პუნქტის „ა“ და „ბ“ ქვეპუნქტებით განსაზღვრული წერილობითი ინფორმაცია, შესყიდვებისა და მატერიალურ - ტექნიკური უზრუნველყოფის სამსახურის უფროსი ვალდებულია დაუყოვნებლივ აცნობოს ამის შესახებ რექტორს.

4. უფლებამოსილი პირების მიერ ხელმოწერილი მატერიალურ -ტექნიკურ ფასეულობათა და დოკუმენტაციის გადაცემის წერილობითი ინფორმაცია წარედგინებათ ადამიანური რესურსების მართვის სამსახურსა და ფინანსურ სამსახურს.

5. ამ მუხლის მე-4 პუნქტში მითითებული დოკუმენტის მიღების შემდგომ ფინანსური სამსახური ახდენს თანამშრომელთან საბოლოო ანგარიშსწორებას.

# **მუხლი 18. შიდა კომუნიკაციის წესი**

1. თანამშრომელთა საინფორმაციო ხასიათის შეტყობინების მიწოდება ხორციელდება სამსახურებრივი ელექტრონული ფოსტის მეშვეობით. თანამშრომელს ევალება თვალყური ადევნოს სამსახურებრივ ელექტრონულ ფოსტას და ელექტრონული დოკუმენტბრუნვის „eflow“ სისტემას რათა ფლობდეს შესაბამის ინფორმაციას.

2. უნივერსიტეტში პერიოდულად იმართება საინფორმაციო შეხვედრები თანამშრომელთათვის სიახლეების გაცნობის, სტრატეგიულ საკითხებთან დაკავშირებით ინფორმაციის გაცვლისა და მათი მოსაზრებების/უკუკავშირის მოსმენის მიზნით.

# **მუხლი 19. კონფიდენციალური ინფორმაციის დაცვა**

1. თანამშრომელი ვალდებულია, როგორც შრომითი ურთიერთობისას, ასევე შრომითი ურთიერთობის შეწყვეტის შემდეგ არ გაავრცელოს ან პირადი მიზნებისათვის არ გამოიყენოს ინფორმაცია, რომელიც მისთვის ცნობილი გახდა სამსახურებრივ მოვალეობათა შესრულებასთან დაკავშირებით.

2. კონფიდენციალურ ინფორმაციად მიიჩნევა: კომერციული საიდუმლოება, პერსონალური მონაცემები, პირად ცხოვრებასთან დაკავშირებული ინფორმაცია, აგრეთვე სხვა ინფორმაცია, რომელიც თანამშრომლისთვის ცნობილი გახდა სამსახურებრივი მოვალეობის შესრულებისას. კონფიდენციალური ინფორმაცია მოიცავს, მაგრამ არ შემოიფარგლება, ინფორმაციას მომხმარებელთა და თანამშრომელთა შესახებ, ტექნიკურ ინფორმაციას, სამუშაო გეგმებს, კვლევითი ღონისძიებების შედეგებს, პროგრამულ პაროლებს, ნებისმიერი სახის დოკუმენტაციას ან ინფორმაციას, რომელიც წარმოუდგინეს თანამშრომელს, როგორც კონფიდენციალური.

3. უნივერსიტეტის ელექტრონულ ქსელში შესასვლელად თითოეულ თანამშრომელს ენიჭება მომხმარებლის სახელი და პაროლი. თანამშრომელი ვალდებულია შევიდეს პერსონალურ კომპიუტერში/შესაბამის პროგრამაში სახელისა და პაროლის გამოყენებით, უზრუნველყოს, რომ სხვა პირებისათვის ხელმისაწვდომი არ გახდეს მათი გამოყენება. მომხმარებლის სახელისა და პაროლის შესახებ ინფორმაციის სხვა პირისათვის (მათ შორის სხვა თანამშრომლისთვის) გადაცემის შემთხვევაში, თანამშრომელი პასუხს აგებს მიყენებული ზიანისათვის.

4. თანამშრომელს ეკრძალება რაიმე ფორმით გვერდი აუაროს უსაფრთხოების სისტემებს, ან მოიპოვოს დაშიფრული გასაღებები, პაროლები სხვის კომპიუტერში ან საინფორმაციო ბაზაში შესაღწევად და იქ დაცული ინფორმაციის მოსაპოვებლად.

5. ელექტრონული ფოსტითა და სხვადასხვა სამსახურებრივი პროგრამით სარგებლობის უფლება თანამშრომელს ენიჭება მხოლოდ სამსახურებრივი მიზნებისათვის და სამსახურებრივი მოვალეობების შესასრულებლად.

# **მუხლი 20. კომუნიკაცია მასმედიასთან**

1. უნივერსიტეტში მასმედიასთან ურთიერთობას კოორდინაციას უწევს საზოგადოებასთან ურთიერთობისა და მარკეტინგის სამსახური.

2. თანამშრომელი ვალდებულია სამსახურებრივ საკითხებზე მედიასთან (მათ შორის სოციალურ მედიაში), ნებისმიერი წინასწარ დაუგეგმავი კომუნიკაციის შესახებ, დაუყოვნებლივ აცნობოს საზოგადოებასთან ურთიერთობისა და მარკეტინგის სამსახურს.

# 3. მედიასთან ურთიერთობის დროს, უნივერსიტეტის თანამშრომელი ვალდებულია, უნივერსიტეტთან დაკავშირებული განცხადებები არ გააკეთოს საზოგადოებასთან ურთიერთობისა და მარკეტინგის სამსახურთან შეთანხმების გარეშე. აღნიშნული არ ვრცელდება რექტორზე და პრეზიდენტზე.

# **მუხლი 21. დასკვნითი დებულებანი**

1. შინაგანაწესი სავალდებულოა შესასრულებლად ყველა თანამშრომლისთვის.

2. თანამშრომლის მიერ სამსახურებრივი უფლებამოსილების განხორციელებასთან დაკავშირებული სხვა უფლებები და მოვალეობები განისაზღვრება საქართველოს მოქმედი კანონმდებლობითა და შრომითი ხელშეკრულებით.

3. ადამიანური რესურსების მართვის სამსახური ვალდებულია უზრუნველყოს ნებისმიერ დროს შინაგანაწესის გაცნობის შესაძლებლობა. აღნიშნული სამსახური დასაქმებულს შრომის შინაგანაწესში შეტანილ ცვლილებებს აცნობს მისი შეტანიდან არაუგვიანეს 14 კალენდარული დღის ვადაში.

4. შინაგანაწესში ცვლილების შეტანა ხორციელდება საქართველოს კანონმდებლობით დადგენილი წესით.

5. შრომით ურთიერთობასთან დაკავშირებული საკითხები, რომლებსაც არ აწესრიგებს შრომითი ხელშეკრულება, ეს დოკუმენტი ან/და მის საფუძველზე შექმნილი სხვა ნორმები, რეგულირდება საქართველოს მოქმედი კანონმდებლობის შესაბამისად.

1. უხეშ დარღვევად ჩაითვლება, ისეთი სახის დარღვევა, რომელმაც დამსაქმებლის მხრიდან გამოიწვია დასაქმებულისადმი ნდობის დაკარგვა და შეუძლებელია მხარეთა შორის გამართული შრომითი ურთიერთობის გაგრძელება. ამასთან, მხარეთა ინტერესების შეპირისპირებისა და ვალდებულების დარღვევის მნიშვნელობის გათვალისწინებით, დამსაქმებელს არ შეიძლება მოეთხოვოს ხელშეკრულების გაგრძელება მინიმალური ვადითაც კი. [↑](#footnote-ref-1)